
I. CARACTERIZARE GENERALĂ A EVOLUŢIEI EXTREMEI DREPTE ÎN UNELE ŢĂRI DIN EUROPA OCCIDENTALĂ

 

 

1. Dificultăţi ale abordării identităţii şi evoluţiei fenomenului extremei drepte 

A privi retrospectiv apariţia şi dezvoltarea grupărilor politice de extremă dreapta constituie un demers necesar prin care se poate realiza o primă identificare, o analiză a cauzelor apariţiei lor, a valorilor promovate, a procedeelor şi mijloacelor de promovare folosite de acestea de-a lungul timpului. În perioada actuală, când extrema dreaptă cunoaşte o puternică revigorare în Europa, o scurtă incursiune istorică arată că multe din cauzele sau motivaţiile situaţiei din prima jumătate a secolului al XX-lea se repetă, dar că se manifestă elemente noi, legate de noul context social-economic european şi internaţional. Studiul surselor, al naturii şi ideologiei extremei drepte relevă faptul că încercarea de a le defini întâmpină numeroase dificultăţi, întrucât opoziţia stânga-dreapta este extrem de ambiguă, folosindu-se în definirea lor termeni la fel de echivoci (naţionalism, populism, extremism, radicalism etc.). Dar, aşa cum afirmă istoricul Eugen Weber, "categoriile supravieţuiesc criticii şi persistă în limbajul şi, deci, în realitatea gândirii şi acţiunii politice". Prezentarea sintetică a extremei drepte îşi propune să surprindă valorile centrale ale mişcărilor de extremă dreapta, tipul de discurs, specificul şi rolul acestor mişcări în diferite ţări ale Europei, precum şi elementele lor comune.

Dacă în anii '60 se punea problema existenţei partidelor de extremă dreapta, actualmente, problema este a instituţionalizării şi ascensiunii politice a acestora, inclusiv a accederii lor la guvernare, în ţări ale Europei occidentale (Austria, Italia, Danemarca, Olanda).

Implantarea partidelor de extremă dreaptă în jocul electoral european a început din deceniul nouă al secolului al XX-lea şi a culminat cu recunoaşterea şi chiar victoria electorală a unora dintre ele în anul 2000 (în Austria, Italia). Înrădăcinarea naţională şi europeană a acestor partide extremiste a avut loc treptat, consolidându-se, iniţial, poziţiile în fiefurile lor electorale, ulterior, cucerind alte zone electorale (Austria, Belgia - regiunile flamande, Franţa). În Franţa, Frontul Naţional a crescut la început mai ales la nivel local, şi dacă în 1995 avea reprezentare în sud, în 1998 cucerise jumătate din zonele departamentale urbane. În Italia, Alianţa Naţională a avut iniţial o puternică reprezentare în centrul şi sudul ţării, ca apoi să cunoască un puternic progres în nord şi în "zona roşie" a Italiei. În Austria a avut loc aceeaşi dezvoltare, de la unităţile de bază ale militanţilor la o creştere sensibilă a numărului de membri şi a reţelei periferice de reprezentare în toată ţara. În 1995, după zece ani, extrema dreaptă austriacă reuşea să obţină peste 20% din voturi, schimbând radical câmpul politic austriac. Aceeaşi strategie de consolidare progresivă a reţelelor periferice ale partidului a urmat, încă din 1984, în Franţa, şi Frontul Naţional, vizând mai ales grupurile sociale din cadrul întreprinderilor. În Belgia, actualmente, mişcarea extremistă de tineret este un partid puternic, bine organizat, cuprinzând asociaţii diverse, un institut naţional de formare, servicii de propagandă şi presă, puternic subvenţionate.

Analiza factorilor acestei creşteri şi a implantării acestor partide în sistemele politice ale ţărilor respective impune o evaluare comparativă, dificilă, mai ales datorită faptului că fenomenul extremei drepte are un caracter multiform şi schimbător, ceea ce impune o abordare din perspective multiple a identităţii extremei drepte europene.

Pentru a putea înţelege ascensiunea extremei drepte la nivel european, trebuie delimitat fenomenul actual, dincolo de modelele lui originare (fascismul italian, naţional-socialismul german) care caracterizează acum doar mici partide nostalgice. Raportarea la moştenirea fascistă este de multe ori ascunsă, chiar negată, deşi sunt prezente elemente tradiţionale, cum ar fi antisemitismul şi violenţa.

Prima problemă care se pune este aceea de a defini un ansamblu de criterii operaţionale relativ obiective. Cercetătorii au încercat să realizeze diferite tipologii ale acestor partide şi clasificări ale lor, dar au întâmpinat numeroase dificultăţi. La început, eforturile de conceptualizare şi de caracterizare s-au centrat pe aspecte legate de ideologie şi pe studierea naturii extremismului contemporan. S-a constatat însă că matricea ideologică a acestuia varia în funcţie de contextul social-politic şi istoric şi era mult prea teoretică, "esenţialistă", în raport cu realitatea contemporană.

Analiştii au remarcat aptitudinea strategică a extremei drepte de a se adapta noului context social-politic, inclusiv angajamentul său neoliberal (Alianţa Naţională din Italia) sau, ca în cazul Frontului Naţional, încercarea de a răspunde electoratului popular. În acelaşi sens, se poate observa strategia complexă a extremei drepte din Danemarca, care a trecut de la miza identitară la retorica antiimigraţie, ca şi schimbările de la nivelul partidului extremist austriac. În ultimii ani, principala direcţie a mişcărilor de extremă dreapta este lupta împotriva mondializării şi globalizării, militând pentru un naţionalism economic protecţionist.

Alţi teoreticieni au sugerat nevoia depăşirii unor definiţii ale extremei drepte în funcţie de ideologie şi au optat pentru un demers din perspectiva analizei dinamicii sistemelor de partide sau a contextului social-economic şi cultural.

 

2. O raportare specifică la ordinea socială şi naţiune

Cercetarea de tip istoric relevă faptul că raportarea la ordinea politică dată a fost o constantă a orientărilor de extremă dreapta, dar unele au negat-o radical, altele au dorit înlocuirea ei cu un alt sistem autoritar, în numele păstrării "domniei legii". Mulţi teoreticieni au remarcat faptul că starea de spirit subterană exprimată de extrema dreaptă este pesimistă, promovând ideea unei societăţi ameninţate sau în declin. Numeroşi istorici au subliniat că extrema dreaptă "este produsul decăderii democraţiei", iar sociologii au arătat că integrarea dificilă a celor marginalizaţi, dezavantajaţi economic explică în mare măsură alunecarea spre dreapta a politicii occidentale. Acestora li s-a alăturat clasa de mijloc în formare, nemulţumită de starea de fapt existentă. "Aspiraţia spre salvare, puritate", considerate a fi absente în politica elitei conducătoare, constituie, de aceea, un element definitoriu al formaţiunilor politice de extremă dreapta. 

Mişcările extremiste "se adresează nemulţumiţilor şi sufletelor dezrădăcinate, celor cu vieţi eşuate, celor lipsiţi de securitate economică, persoanelor neinstruite, primitive şi autoritare care există la fiecare nivel al societăţii, care simt nevoia unor măsuri drastice pentru schimbarea societăţii" - observa politologul Seymour Lipset. Mişcările de dreapta sunt însă conservatoare, nu sunt revoluţionare şi "urmăresc să schimbe instituţiile politice pentru a păstra sau restaura pe cele culturale şi economice", în timp ce extremiştii de stânga urmăresc revoluţia socială şi culturală. 

Alţi cercetători, cum este Eugen Weber, completează definiţia dreptei şi, implicit, a extremei drepte, prin "cei trei R": "reacţiune împotriva tendinţelor prezentului", "rezistenţă la schimbare" şi "radicalismul care urmăreşte schimbarea totală a mentalităţilor". Se apreciază că radicalismul propriu mişcărilor de extremă dreapta capătă deseori accente antidemocratice, urmărind extinderea puterii statului chiar prin schimbările cele mai radicale care pot deschide calea spre totalitarism. 

Componenta naţionalistă a mişcărilor de dreapta a împiedicat transformarea atacurilor împotriva ordinii stabilite în atacuri împotriva statului însuşi, ordinea fiind legată de unitatea naţională şi patriotism. Acesta a şi fost unul din punctele esenţiale de demarcaţie între dreapta şi stânga. Naţiunea a devenit un mit cu o putere formidabilă, asemănătoare credinţelor religioase menite a reanima lumea "istovită şi decăzută". "Reînvierea naţională" devine o soluţie propusă de naţionalişti, făcând apel la sursele ancestrale ale existenţei comunităţilor umane. Ca şi atunci, un organism bolnav trebuie vindecat magic şi reînviat prin invocarea "rădăcinilor" vieţii. De-a lungul istoriei sale, mişcările extremiste naţionaliste au invocat forţele vitale ale naţiunii.

Diversitatea fenomenului extremei drepte este dată tocmai de naţionalismul militant, fiecare mişcare extremistă de dreapta proclamând "naţiunea", "istoria", "viitorul naţiunii" drept valori supreme. Astfel, mişcările extremiste îşi proclamă intenţia de a se situa deasupra claselor sociale şi a partidelor politice, de a reprezenta nu doar aspiraţiile unei părţi a naţiunii, ci ale întregii naţiuni, vorbind în numele unor idealuri cuprinzătoare (statul, naţiunea, rasa).

Analiştii apreciază că aceste mişcări au înţeles că interesul economic sau apartenenţa socială nu mai pot defini singure o anume simpatie şi acţiune politică, anticipând evoluţia realităţii contemporane, caracterizată de mari schimbări economice, sociale, culturale.

Lipsa factorilor de coeziune, reprezentaţi de identitatea de clasă sau de interese, a determinat şi lipsa unor doctrine elaborate, care a fost însă înlocuită de afirmarea unor lideri charismatici, capabili de a prezenta discursuri captivante.

3. Politica antipolitică

Alte caracteristici ale extremei drepte sunt situarea antisistem politic, stilul populist, demagogic, de criticare a politicului care este considerat îndepărtat de "naţiunea reală".

În mod frecvent, partidele de extremă dreapta s-au opus partidelor de guvernământ, partidelor tradiţionale printr-o atitudine antiparlamentaristă, antipluralistă, antipartide, exploatând aceste teme ca resurse electorale. 

Analiza dinamicii sistemului partidelor, ca ansamblu structurat de relaţii, fie de cooperare, fie de opoziţie, stabilite între partidele aflate pe scena politică a unei ţări, poate permite înţelegerea factorilor care au dus la revirimentul mişcărilor extremiste de dreapta. Cercetătorii au observat că extrema dreaptă prosperă în sistemele politice aflate în criză, când partidele dominante nu mai sunt capabile să răspundă provocărilor politice, sociale şi economice.

Un rol fundamental îl are legătura partidelor politice cu segmentele sociale reprezentate, momentul de ruptură când se anulează pactul social dintre cetăţeni şi elitele politice. Are loc astfel un proces de alienare a societăţii civile faţă de sistemul politic care nu o mai reprezintă, nu mai mobilizează şi nu mai contribuie la integrarea cetăţenilor.

Mulţi teoreticieni subliniază că dificultăţile manifestate în dinamica şi acţiunea partidelor politice reprezintă una din cauzele majore ale ascensiunii extremei drepte, considerată a fi "un nou actor politic credibil". Se poate constata că partidele de extremă dreaptă au reuşit să exploateze criza sistemelor politice din ţările Europei occidentale, inerţia acestora. Ruperea echilibrului tradiţional dintre partide, ca şi lipsa de reacţie a partidelor politice au slăbit prestigiul şi eficacitatea politică a acestora, ceea ce a afectat loialitatea electoratului faţă de partidele tradiţionale. Aceste fenomene au caracterizat perioada anilor '90, mai ales în Franţa, dar şi în Italia, Belgia, unde suportul electoral al partidelor principale s-a redistribuit pe ansamblul eşichierului politic. În Italia, între 1948-1968, partidele tradiţionale însumau peste 80% din voturi, iar în 1994, 18 milioane de voturi s-au dispersat spre celelalte partide. Instabilitatea comportamentului electoral, absenteismul electoral au fost consecinţele acestei dezafectări a sistemului politic, dar şi ale faptului că problemele sociale deveneau mai importante decât politicul, aşa cum arătau sondajele din Austria, Belgia - din acea perioadă. 

Dificultăţile legate de identificarea politică a partidelor au constituit o altă cauză a volatilităţii electorale. În Italia, volatilitatea electorală era de 37%, între anii 1992-1994 şi 24%, între 1994-1996. În Austria, ponderea indecişilor a crescut de la 8% în 1983, la 22% în 1996. În Belgia, Italia, Austria, Franţa, sistemele de coabitare politică au contribuit la perturbarea reperelor şi la restrângerea competitivităţii dintre partide. Compromisul şi consensul politic dintre partide au asigurat echilibrul politic, dar au afectat identificarea lor ideologică.

O altă cauză importantă a fost şi segmentarea câmpului social în subculturi politice adverse. În Italia, sistemul politic s-a transformat dintr-un pluralism polarizat, caracteristic anilor '60, într-un multipartidism centripet, ceea ce a dus deseori la blocaje politice ce au determinat nemulţumiri profunde ale electoratului.

Slăbirea opoziţiei în majoritatea sistemelor politice occidentale, mai ales în democraţiile majoritare, constatată de numeroşi analişti politici, a dus la micşorarea distanţei dintre orientările politice importante, la micşorarea clivajului stânga-dreapta şi la alterarea logicii competiţiei dintre principalele partide. Aceste fenomene au dus la ascensiunea altor grupări politice, printre care şi extrema dreaptă, care au speculat aceste carenţe, inclusiv respingerea formulelor electorale "superprofesionalizate".

Tot mai des, teoreticienii au vorbit despre criza partidelor contemporane, despre dificultăţile "partidelor de masă", despre birocraţia şi rigiditatea lor. În aceste condiţii, "partidele-receptacul" (catch-all), foarte pragmatice, active, penetrante pe scena politică, au cucerit clasa de mijloc aflată într-un proces de schimbare. Cazul Austriei este relevant în acest sens, principalele partide politice orientându-se mai ales spre luptele lor interne, depărtându-se de rădăcinile lor sociale, pierzându-şi astfel identitatea politică.

În acest context, încercările de a cuceri noul electorat "interclase" au plasat atât partidele de dreapta, cât şi partidele de stânga, spre centru, pe o cale de mijloc (ca în Italia, Franţa), cu programe electorale tip "către toţi". Partidele de stânga au pierdut astfel clientela populară tradiţională în favoarea dreptei naţionaliste, aşa cum s-a întâmplat în Franţa şi în Belgia. 

Guvernarea partidelor tradiţionale a dus la crearea unei simbioze dintre aceste partide şi stat, la formarea unui " partid cartel ", posesor al principalelor resurse economice financiare. Acest proces de transformare a elitelor politice în elite ermetice, superprofesionalizate, a dus la eroziunea partidelor tradiţionale, la îndepărtarea de mase, la autonomizarea lor, mai ales prin aplicarea noilor modalităţi de finanţare a partidelor. Practicile ilegale de finanţare au amplificat, de asemenea, criza morală a activităţii politice în ansamblu, fiind cunoscute cazurile de corupţie din Italia, Franţa, Austria.

În acelaşi timp, procesul înnoirii elitelor politice a fost foarte lent, reînnoirea clasei politice neţinând pasul cu schimbările electorale semnificative, mai ales după anul 1994. Analiştii politici au evidenţiat faptul că autonomizarea crescândă a aparatului politico-administrativ, transformat într-o tehnostructură marcată de inerţie, a produs respingerea acestuia de către cetăţeni.

În contextul crizei cadrului politic tradiţional, începută în anii '60, şi-au făcut apariţia noi actori politici (ecologiştii, extrema dreaptă etc.). Anul 1968 a reprezentat explozia acestei mişcări de contestare a sistemelor politice occidentale prezente în Franţa, dar şi în Italia, Austria. La alegerile parlamentare desfăşurate în aceste ţări şi la alegerile parlamentare europene s-au manifestat simptomele unei alienări politice crescânde: absenteism, declinul partidelor majore şi victoria unor formaţiuni politice protestatare, de tip antisistem.

Pe fondul revitalizării conservatorismului, a aspiraţiilor şi valorilor de ordine, autoritate şi rigoare morală, partidele de extremă dreapta au cunoscut un proces de maturizare. Acest proces, numit de unii "contrarevoluţie tăcută" (silent counter-revolution), a purtat în sine germenii puseului extremist, încă din anii 1980. În acelaşi timp, însă, cercetătorii au arătat că o parte a electoratului de extremă dreapta nu a împărtăşit valorile conservatorismului, nici viziunile neoliberale. 

În majoritatea ţărilor Europei occidentale, dezvoltarea mişcărilor de extremă dreapta a fost legată de problemele imigraţiei, de cererile de azil şi de neliniştile legate de identitatea naţională. În Belgia, în 1991, 66% din alegători menţionau imigraţia ca motiv al opţiunii lor în alegeri, alături de şomaj şi insecuritate, iar tema separatismului a dominat campaniile electorale din perioada 1981-1985.

În Franţa, Italia şi Austria, poziţia antiimigraţie a determinat ascensiunea partidelor de extremă dreapta, discursul pe această temă fiind mai larg, înglobând un protest amplu la schimbările epocii contemporane.

Înclinaţiile xenofobe existente latent la nivelul anumitor straturi ale opiniei publice au virat parţial într-un vot naţionalist. Nemulţumirile sociale şi criza de reprezentare a politicii tradiţionale au alimentat un sentiment de alienare politică şi socială, prezent la nivelul societăţilor occidentale. Proiectele separatiste ale extremei drepte au fost legate de limitele pactelor de solidaritate propuse care vizau principiile distribuirii bogăţiei naţionale, căutarea unor identităţi sociale specifice, mai ales în perioadele de recesiune economică.

Exploatarea sentimentelor "antipartide" şi "antimafia politică" a reprezentat una din resursele politice majore ale partidelor de extremă dreapta care s-au lansat în atacuri la adresa democraţiei pluraliste occidentale, formulând astfel o politică antipolitică.

Aşa cum s-a menţionat deja, această politică s-a alimentat din criza obiectivă a sistemelor politice occidentale, în care partidele apăreau preocupate de propriile lor interese, incapabile să răspundă nevoilor societăţii. Semnificativ este faptul că la alegerile pentru Parlamentul European din 1996, 51% din votanţii extremei drepte afirmau că au vrut să sancţioneze politica guvernamentală, iar 20% au votat contra imigraţiei şi insecurităţii.

Retorica antisistem a permis partidelor extremiste să atragă segmentele sociale mai slab integrate în sistemul politic tradiţional. Partidul Libertăţii din Austria a reuşit astfel să mobilizeze acest electorat şi pe absenteişti. Conform Centrului Naţional de Statistică, în 1994, acest partid captase 33% din cei ce nu votaseră în 1990, iar în 1995, 25% din cei ce nu votaseră în 1994. În 1997, Frontul Naţional din Franţa a reuşit să mobilizeze 31% din cei care nu votaseră în 1993, pentru ca în 2002 să mobilizeze peste 90%.

 

4. Un electorat specific loial

Puterea de seducţie a partidelor de extremă dreapta, capacitatea lor de a "fideliza" electoratul reprezintă alte caracteristici importante ale politicii acestora, reconfirmate de ultimele alegeri care s-au desfăşurat recent în Europa occidentală. La alegerile prezidenţiale din Franţa din acest an, acest comportament electoral constant al electoratului de extremă dreapta a dus la scorul neaşteptat obţinut de Frontul Naţional în primul tur de scrutin (peste 90% din electoratul de extremă dreaptă a venit la vot).

Această loialitate manifestată în cadrul electoratului este explicată de analişti prin faptul că votul-protest are rădăcini adânci economice, sociale şi politice şi, de aceea, el nu a fost efemer. Partidele extremiste par a oferi o alternativă totală, radicală, la puterea politică incapabilă a răspunde problemelor legate de recesiunea economică şi de adâncirea distanţelor sociale.

Referitor la profilul sociologic al electoratului de extremă dreapta, demn de remarcat este faptul că aceste partide au reuşit să atragă electoratul tânăr. Între 1986-1994, Partidul Libertăţii din Austria a câştigat 13 procente la categoria de vârstă 18-29 de ani, iar la alegerile din 1995, partidul lui J.Haider a obţinut 29% din voturile celor sub 30 de ani.

Electoratul Frontului Naţional din Franţa este unul dintre cele mai tinere electorate, situaţie care s-a repetat şi în Belgia. Tinerii de sex masculin, cu nivel scăzut de educaţie, din mediile defavorizate, au constituit electoratul dominant al partidelor de extremă dreapta, deşi în Italia, în 1996, acestea au fost susţinute mai ales de studenţi.

Dezvoltarea claselor mijlocii, dificultăţile procesului de formare a identităţii colective şi erodarea legăturilor tradiţionale fondate pe apartenenţa de clasă au modificat mecanismele electorale şi rolul clasic al partidelor. Din punct de vedere electoral, adecvarea partidelor politice la grupurile socio-economice a fost destul de deficitară. În Franţa, un rol deosebit l-a avut descreşterea activităţii mişcării muncitoreşti şi secularizarea, care au scos din joc două forţe majore de integrare socială a indivizilor: biserica şi sindicatele. Clivajele de clasă au fost înlocuite în mod progresiv de noi opoziţii (pro/antieuropean, sector privat/sector public, globalizare/ antiglobalizare). Procesul de reaşezare a claselor sociale a dus la ruptură sau la unele reclasări ideologice şi culturale importante.

În Austria, variabilele legate de religie şi de clasă au avut un rol deosebit în păstrarea loialităţii faţă de partidele tradiţionale care au folosit în acest scop întreaga reţea de organizaţii, asociaţii, instituţii de învăţământ şi culturale. Începând din 1970, a apărut o nouă clasă de mijloc care a perturbat aceste relaţii tradiţionale. În 1960, rata apartenenţei la un partid politic era de 26-30%, în timp ce în 1990 ea scăzuse la 17-19%. Cercetătorii au observat că asistăm la o transformare a profilului sociologic al electoratelor, ceea ce face foarte dificilă predicţia alegerii politice.

În Italia, votul de apartenenţă s-a articulat mult timp în jurul câtorva axe sociale principale (confesional/laic, salariat/independent, burghez/clasa muncitoare), ideologice (antifascism, anticomunism), de relaţie cu principalele grupuri de interese (reţele catolice, industriale, confederaţii sindicale etc.). În ultimii ani, schimbările au fost evidente, estompându-se vechile opoziţii, antagonisme de clasă, iar procesul secularizării a marcat influenţa bisericii. O dată cu anii '80 a apărut o nouă categorie de electorat, dincolo de clivajele tradiţionale (cum ar fi ecologiştii, mişcările regionaliste).

Mişcările extremiste au exploatat acest proces de schimbare a electoratului tradiţional, mărindu-şi influenţa mai ales asupra claselor populare sau a celor fără religie. Ele au introdus opoziţia "naţional versus multiculturalism" în locul vechilor clivaje socio-ideologice. Noua religie, "naţionalismul etnico-cultural", a încercat să înlocuiască opoziţiile politice vechi, acordând o importanţă deosebită naţiunii, patrimoniului naţional cultural (în Franţa, Italia, Austria). Majoritatea politologilor au observat că vechiul clivaj legat de capital şi muncă a fost înlocuit de o nouă axă: identitate-multiculturalism, reuşind astfel să se creeze un pod deasupra câmpului politic tradiţional, atrăgând atât electorat de dreapta, cât şi de stânga. 

 

5. O valorificare eficientă a modurilor de scrutin 

Analiza evoluţiei mişcărilor de extremă dreapta relevă unele diferenţe ale traiectoriilor acestora în diferitele ţări europene. În Austria, Partidul Libertăţii a beneficiat de apartenenţa sa la sistemul partidelor, identificându-se, pentru o perioadă de timp, cu dreapta de tip liberal, făcând parte chiar din coaliţia guvernamentală din 1983, împreună cu socialiştii. Ascensiunea lui Jörg Haider la conducerea partidului a dus la accentuarea elementelor xenofobe şi cripto-fasciste lansate de pe poziţiile cucerite iniţial de formaţiunea politică. 

În Franţa, Belgia şi Italia, mişcările extremiste au captat o parte a formaţiunilor de extremă dreapta, scoase în ilegalitate după 1945 şi şi-au construit o identitate democratic-acceptabilă, conform exigenţelor "pieţei electorale". Acestea au ştiut să valorifice oportunităţile oferite de modurile de scrutin şi de calendarele electorale. Analiştii consideră că modurile de scrutin au menţinut "pe linia de plutire" mişcările extremiste, în faza existenţei lor marginale.

Introducerea scrutinului proporţional în Franţa, la legislativele din 1986, a amplificat vizibilitatea extremei drepte pe scena politică franceză. Existenţa alegerilor intermediare (locale sau europene) a fost, de asemenea, o tribună a exprimării votului protestatar al extremei drepte, promovat, cu acest prilej, de către media - fapt demonstrat de alegerile pentru Parlamentul European din Franţa (1984), de alegerile locale din Italia (1993), de scrutinul regional din Austria (1991) şi Belgia (1988). Liderii politici ai formaţiunilor de extremă dreapta au valorificat astfel oportunităţile de mediatizare şi intrarea în dezbaterile politice publice, afirmându-şi stilul nonconformist, populist, opus discursurilor "tehnocrate" clasice.

Intrarea pe scena politică, după ce fuseseră excluse din interiorul ei, s-a făcut şi datorită inconsecvenţei unor partide tradiţionale care au avut o atitudine tolerantă faţă de neofascism, mai ales în Italia. Deradicalizarea ideologică a permis ca aceste partide să fie acceptate chiar ca parteneri electorali (un exemplu este sprijinul acordat de formaţiunea lui G.Fini partidului lui S.Berlusconi). În Franţa, formaţiunile politice de dreapta (RPR şi UDF) au încercat să asimileze unele din "temele lepeniste", aducându-le astfel în centrul dezbaterii publice. Analiştii consideră că reacţia partidelor tradiţionale a fost întârziată, iar atitudinea lor a fost echivocă, în raport cu pericolul reprezentat de extrema dreaptă.

Adevărata provocare pentru partidele tradiţionale este aceea de a reface legăturile cu masele, de a "reveni" în mijlocul societăţii pentru a propune un nou pact de stabilitate, o "utopie politică" diferită de "tehnocraţia care gestionează". Se impune, de asemenea, promovarea unei acţiuni ferme, fără compromisuri, faţă de partidele extremiste.

Extrema dreaptă nu a dispărut din peisajul politic european chiar dacă în multe ţări europene ea este exclusă din sistemul electoral (Suedia, Marea Britanie). Mulţi analişti apreciază că succesul electoral al partidelor xenofobe occidentale este legat de promovarea unei concepţii ultraliberale asupra economiei şi societăţii care consideră statul-naţiune ca depăşit de istorie.

Activismul violent al mişcărilor extremiste a preocupat ţările în care au avut loc astfel de manifestări şi au dus la luarea unor măsuri care să limiteze accesul lor la câmpul electoral prin adoptarea scrutinului majoritar uninominal, cu puternice efecte eliminatorii pentru partidele antisistem. S-a constatat, în unele ţări, că familia extremei drepte nereprezentate electoral acţionează după metode de tip terorist, fiind grupuri violente care se referă explicit la ideologia naţional-socialistă sau fascistă şi care folosesc simbolurile acesteia.

Actualmente, în urma rezultatelor ultimelor alegeri prezidenţiale şi legislative desfăşurate în Franţa şi Olanda, adoptarea unor strategii optime în raport cu partidele de extremă dreapta constituie subiectul unor ample dezbateri la care participă politicienii şi reprezentanţii societăţii civile europene. 

 

 

 

6. Un nou pact de solidaritate socială

Un alt element care explică succesul extremei drepte pe plan european este şi capacitatea de a propune un nou pact de solidaritate socială şi naţională. În condiţiile în care, în numeroase ţări europene, recesiunea economică sau pauperizarea crescândă a unor categorii sociale nu a fost abordată în mod eficient de partidele guvernamentale, ele şi-au pierdut credibilitatea, iar anumite segmente sociale au găsit o soluţie alternativă în programele partidelor de extremă dreapta. 

Eşecul partidelor clasice se explică prin faptul că acestea au început să exercite "un adevărat patronaj politic" printr-un sistem clientelar de distribuire a avantajelor şi puterii. În Italia, sistemul politic, o adevărată "partidocraţie", a folosit sectorul public şi organismele de stat ca instrumente de control şi dominare, formând adevărate reţele de interese. A apărut, astfel, o contradicţie majoră între cererile publicului şi exigenţele economice ale sistemului contemporan, iar partidele au devenit direct responsabile de criza economică şi socială. 

Problemele referitoare la sănătate, protecţie socială, şomaj au dominat ultimele campanii electorale în Franţa, Italia, Austria, Belgia, pe fondul insatisfacţiei populare crescânde. Rigoarea impusă de exigenţele "tip Maastricht" a restrâns şi mai mult posibilitatea de rezolvare a acestor probleme, ceea ce a determinat apariţia "voturilor-sancţiune" faţă de partidele tradiţionale. În acest context, eşecul şi lipsa de responsabilitate a partidelor au constituit elementele de bază ale retoricii extremiste.

Politizarea temei imigraţiei, legarea ei de problema distribuirii bogăţiei naţionale au avut, de asemenea, efectul scontat. Apelul la un proiect segregaţionist şi xenofob a fost înscris într-o luptă amplă "pentru binele colectiv al cetăţenilor naţiunii". Naţionalismul etnic a permis extremei drepte să răspundă sentimentului de excludere socială resimţit de clasele defavorizate, sugerându-le ca soluţie principiul identificării şi ierarhiei care ar privilegia elementul etnic. "Noi, francezii", "francezii mai întâi", "Viena vienezilor" - au devenit expresii ale preferinţelor naţionale, des întâlnite în discursul partidelor de extremă dreapta.

Programele partidelor de extremă dreapta au integrat astfel dimensiunea socială, răspunzând temerilor, aşteptărilor societăţii şi, mai ales, claselor defavorizate ce vor deveni o parte a electoratului lor (în Belgia, în 1991, 40% din electoratul partidelor de extremă dreapta era reprezentat de clasele defavorizate). 

Alegerile prezidenţiale din Franţa, din 1988, puneau în evidenţă proletarizarea electoratului frontist care s-a confirmat ulterior. În 1996, Alianţa Naţională, în Italia, a fost puternic sprijinită de şomeri (27,9%), iar în Austria, în 1996, partidul lui Haider a avut sprijinul masiv al muncitorilor (35% din electorat).

În concluzie, se poate afirma că studiul procesului ascensiunii şi instituţionalizării partidelor de extremă dreapta în numeroase ţări europene relevă complexitatea factorilor explicativi, particularităţile fenomenului din fiecare ţară în parte. Dincolo de acest specific, există unele asemănări legate de rolul sistemelor politice, de particularităţile electoratului care relevă cauzele economico-sociale ale fenomenului. În aproape toate cazurile, dezvoltarea mişcărilor extremiste a fost consecinţa directă a impasului sistemelor politice europene tradiţionale, a fracturii dintre partide şi mase, a anulării contractului de încredere care unea cetăţenii de elitele politice conducătoare.

Se poate observa că numeroşi factori culturali, economici sau sociali au dus la delegitimizarea partidelor de guvernământ în multe din ţările Europei occidentale. Persistenţa votului pentru extrema dreaptă nu poate fi explicată simplist prin xenofobie, şomaj, transformări de ordin cultural, ci ţine, în principal, de modul responsabil în care principalele partide politice şi-au îndeplinit funcţiile lor esenţiale de reprezentare a grupurilor sociale, de mobilizare şi de armonizare a diferitelor interese în direcţia evoluţiei pozitive a societăţii. Analiştii politici au relevat faptul că, în ultima perioadă, partidele occidentale dominante nu au fost în măsură să răspundă aşteptărilor cetăţenilor, iar acest decalaj s-a accentuat în timp. Partidele politice care mediază raportul statului cu cetăţenii şi-au pierdut, astfel, din legitimitate, iar competiţia politică a redus distanţele ideologice, eliminând chiar ideea de alternativă politică, şansele de a reînnoi societatea. Această distanţă a fost amplificată de extinderea privilegiilor clasei politice şi de problemele de corupţie politică, care au repus în discuţie legitimitatea partidelor, rolul lor de mediatori şi de agenţi de reprezentare. Blocajul sistemului politic şi criza reprezentativităţii de tip tradiţional au constituit un teren favorabil creşterii mişcărilor populare de contestare, captate în parte de partidele de extremă dreapta. La aceasta se adaugă şi alte condiţii favorabile care au permis acestor partide să intre, în mod legitim, în câmpul electoral, exploatând disfuncţionalităţile acestuia. Noua dreaptă intelectuală a contribuit semnificativ la "relectura" regimurilor totalitare, la slăbirea consensului antifascist şi la deradicalizarea sistemelor politice occidentale.

 

  

II. Prezentare generală a principalelor formaţiuni politice de extremă dreapta din Europa occidentală

 

1. FRANŢA

Pe scena politică franceză sunt prezente două partide de extremă dreapta: Frontul Naţional (FN - Front National) şi Mişcarea Naţional-Republicană (MNR - Mouvement National-Republicain).

Frontul Naţional a fost creat de către Jean-Marie Le Pen în octombrie 1972, dar, din punct de vedere electoral, prezenţa sa politică a fost nesemnificativă până la mijlocul anilor '80.

Primul succes electoral al Frontului Naţional a fost înregistrat în 1983, când, la alegerile municipale din oraşul Dreux, lista extremei drepte a obţinut 16,7% din voturi. Această performanţă locală a fost urmată de o succesiune de reuşite electorale la nivel naţional şi european (Anexa, Tabelul 1).

Anii '90 pot fi caracterizaţi de stabilizarea electoratului de extremă dreapta din Franţa, Frontul Naţional obţinând la toate tipurile de alegeri peste 10% din voturile alegătorilor. Succesul electoral s-a bazat pe o politică de atragere a electoratului din clasa de mijloc şi din rândurile muncitorilor (clasa "gulerelor albastre") şi de menţinere a loialităţii acestuia. Numărul membrilor Frontului Naţional a crescut de la aproximativ 15.000 (în 1996), la peste 40.000, la sfârşitul anilor '90.

În ianuarie 1999, Bruno Mégret, delegat general al partidului, împreună cu mai mult de jumătate dintre membrii marcanţi şi chiar o parte dintre membrii fondatori ai acestuia, au părăsit Frontul Naţional pentru a forma o grupare politică rivală, denumită ulterior Mişcarea Naţional-Republicană.

Această scindare a fost determinată de existenţa în cadrul Frontului Naţional a unor facţiuni cu opinii politice divergente referitoare la strategia partidului privind o eventuală alianţă cu alte formaţiuni de dreapta la nivel local sau naţional, pentru a constitui un pol electoral mai puternic. Jean-Marie Le Pen a susţinut continuarea unei strategii politice neutre, nici de stânga, nici de dreapta, în timp ce Bruno Mégret şi adepţii săi au pledat pentru alianţa cu alte formaţiuni politice.

Scindarea extremei drepte în cele două formaţiuni (Frontul Naţional - sub conducerea lui Jean-Marie Le Pen şi Mişcarea Naţional-Republicană - sub conducerea lui Bruno Mégret) a avut ca efect imediat obţinerea unor performanţe mai slabe în alegerile pentru Parlamentul European din 1999 (5,8% - FN şi 3,3% - MNR). Acest efect a fost, însă, de scurtă durată, în prezent, rezultatele obţinute de cele două partide la alegerile municipale din 2001 şi mai ales succesul lui Le Pen la alegerile prezidenţiale din 2002, când a ajuns în turul doi al scrutinului, demonstrând un adevărat reviriment al extremei drepte franceze. 

Se poate afirma că disputa dintre Jean-Marie Le Pen şi Bruno Mégret nu s-a desfăşurat şi în plan ideologic. Ambele partide continuă să susţină aceeaşi ideologie politică, construită în jurul principiului "prioritate pentru cetăţenii francezi", care are ca principale teme:

· Adoptarea unor măsuri populare cu caracter economic şi social, în special în favoarea familiilor numeroase şi a grupurilor sociale defavorizate, vizând: protecţia socială a familiilor cu trei sau mai mulţi copii; acordarea de ajutoare sociale şi pensii pentru femeile casnice; apărarea drepturilor sociale ale muncitorilor şi ale categoriilor sociale defavorizate prin susţinerea unor noi forme de solidaritate;

· Condamnarea capitalismului practicat de companiile multinaţionale;

· Implicarea statului în apărarea şi protejarea valorilor tradiţionale, morale, spirituale şi culturale, prin: lupta împotriva drogurilor; combaterea homosexualităţii; opoziţia faţă de liberalizarea avorturilor şi folosirea măsurilor contraceptive; dezaprobarea relaţiilor extraconjugale;

· Întărirea securităţii, prin sporirea autorităţii poliţiei, înăsprirea pedepselor şi reintroducerea pedepsei cu moartea;

· Luarea unor măsuri extreme împotriva imigraţiei şi revizuirea drepturilor fundamentale acordate străinilor: închiderea graniţelor Franţei pentru toţi imigranţii din afara Europei, inclusiv pentru cei care solicită reîntregirea familiilor; limitarea dreptului de azil; repatrierea imediată a imigranţilor, începând cu cei delincvenţi sau fără loc de muncă; sisteme educaţionale şi de asigurări sociale separate, limitarea alocaţiilor pentru copiii cuplurilor de străini şi a ajutorului de şomaj acordat imigranţilor.

· Manifestarea unei ostilităţi evidente faţă de Uniunea Europeană şi SUA. Atât Frontul Naţional, cât şi Mişcarea Naţional-Republicană susţin ieşirea Franţei din Uniunea Europeană şi eliberarea de constrângerile impuse de "birocraţia" de la Bruxelles şi sunt opozanţi fervenţi ai Uniunii Monetare Europene. Mai mult, extrema dreaptă franceză are un discurs politic pronunţat antiamerican, orientat împotriva intervenţiilor militare în zonele de conflict şi a “cosmopolitismului” şi “culturii imperialiste” a SUA.

2. AUSTRIA

Extrema dreaptă din Austria este reprezentată de Partidul Libertăţii (FPÖ - Freiheitliche Partei Österreichs). Acest partid a fost înfiinţat la începutul anului 1956 în scopul de a reprezenta interesele celor care nu se regăseau din punct de vedere electoral în cele două partide austriece postbelice, existente la acea dată, Partidul Socialist Austriac (SPÖ - Sozialistische Partei Österreichs) şi Partidul Popular Austriac (ÖVP - Österreichische Volkpartei).

Iniţial, Partidul Libertăţii a fost privit ca o formaţiune politică de extremă dreapta, datorită numărului mare de foşti nazişti integraţi în rândurile sale, fiind exclus de la orice nivel de guvernare. În anul 1966, sub conducerea fostului ofiţer SS Friedrich Peter, partidul a început să promoveze politici economice liberale şi, ulterior, în anul 1979, chiar a aderat la Internaţionala Liberală. Această aparentă conversie spre centru a făcut ca un mare număr dintre membrii cu orientări de dreapta să părăsească partidul, care a fost considerat de observatorii politici o formaţiune care şi-a încheiat legăturile cu trecutul său nazist. Partidul Libertăţii şi-a îmbunătăţit treptat relaţiile cu celelalte partide austriece (Partidul Socialist şi Partidul Popular), iar în anul 1983, sub conducerea lui Norbert Steger, s-a alăturat socialiştilor pentru constituirea coaliţiei de guvernare.

În anul 1985, Partidul Libertăţii s-a divizat în două grupări distincte reprezentate de naţionaliştii de dreapta, pe de o parte, şi membrii mai liberali, pe de altă parte. Disputele interne generate de această divizare s-au soldat cu victoria naţionaliştilor de dreapta la Congresul partidului din 1986 (Innsbruck), când liberalul Steger a pierdut alegerile, conducerea fiind preluată de mult mai radicalul Jörg Haider. Ca răspuns, socialiştii au renunţat la coaliţia de guvernare constituită împreună cu Partidul Libertăţii şi au început să promoveze o politică de marginalizare a acestui partid.

În centrul ideologiei Partidului Libertăţii se situează atacul împotriva sistemului politic austriac, în care avantajele politice sunt împărţite între partidele existente şi clientela acestora. Partidul se opune, de asemenea, patronatului şi neocorporatismului, considerând că acestea favorizează corupţia, scandalurile şi utilizarea ineficientă a taxelor şi impozitelor. Partidul Libertăţii şi-a asumat, astfel, rolul de "apărător al cetăţeanului de rând" care luptă împotriva marilor interese economice organizate.

Sub conducerea lui Jörg Haider, care se consideră el însuşi un "politician nepătat", Partidul Libertăţii a devenit mult mai populist, accentuându-şi orientarea spre dreapta şi caracterul xenofob. După anul 1990, continuând să exacerbeze patriotismul şi importanţa protejării valorilor tradiţionale şi a identităţii culturale austriece, partidul a lansat un atac agresiv împotriva imigranţilor (proveniţi din ţările foste comuniste). Corelând creşterea numărului de imigranţi cu traficul de droguri, criminalitatea, şomajul şi lipsa de locuinţe, Partidul Libertăţii a reuşit să îşi atragă un număr sporit de alegători din rândurile muncitorilor austrieci, nemulţumiţi de efectele schimbărilor socio-economice survenite în anii '90. 

Rezultatele obţinute în alegeri demonstrează ascensiunea Partidului Libertăţii, sub conducerea lui Jörg Haider, pe scena politică din Austria (Anexa, Tabelul 2). Cel mai important succes electoral a fost înregistrat la alegerile din provincia Carinthia (martie, 1999), când Partidul Libertăţii a obţinut 42,7% din voturi, Jörg Haider ajungând guvernator al acestei provincii. La alegerile federale din octombrie 1999, cu un scor electoral de 26,9%, Partidul Libertăţii a devenit al doilea mare partid pe scena politică a Austriei (Partidul Popular Austriac a obţinut doar cu 415 voturi mai puţin).

Această victorie electorală a extremei drepte şi discuţiile dintre partidele politice austriece în vederea constituirii coaliţiei de guvernare au provocat o puternică reacţie la nivel naţional şi internaţional. În final, în februarie 2000, s-a constituit un guvern de coaliţie între Partidul Popular Austriac şi Partidul Libertăţii. Înainte de definitivarea Cabinetului, la cererea Preşedintelui Austriei, Thomas Klestil, şefii celor două partide de coaliţie au semnat o declaraţie de angajare a guvernului pentru protejarea drepturilor omului, respectarea drepturilor minorităţilor şi combaterea xenofobiei.

În prezent, Partidul Libertăţii controlează jumătate din posturile Cabinetului, inclusiv poziţia de vicecancelar, ocupată de Susanne Riess-Passer. Jörg Haider a decis să nu facă parte din Guvern, păstrându-şi poziţia de guvernator al Carinthiei. Acest lucru i-a permis continuarea exercitării controlului asupra partidului, încercând astfel să se distanţeze de măsurile guvernamentale nepopulare.

La 6 mai 2002, pe scena politică austriacă a fost semnalată apariţia unui nou partid neonazist, denumit Partidul Naţional-Democratic (NPÖ - Nationaldemokratische Partei Österreichs).

Partidul Naţional-Democratic a fost înfiinţat în provincia Styria (din sudul Austriei) de Gregor Maierhofer. Conform statutului său, partidul militează pentru "supremaţia poporului austriac", preferinţa pentru conaţionali în ocuparea locurilor de muncă, consolidarea poliţiei şi reintroducerea pedepsei cu moartea.

Înfiinţarea acestei formaţiuni politice a provocat reacţii în rândul politicienilor austrieci, care au cerut monitorizarea atentă a activităţii acestui nou partid.

3. ITALIA

În Italia, extrema dreaptă este reprezentată de Alianţa Naţională (AN - Alleanza Nazionale), Mişcarea Socială - Flamura Tricoloră (MS-FT - Movimento Sociale - Fiamma Tricolore) şi Liga Nordului (LN - Lega Nord), trei formaţiuni politice cu o evoluţie specifică şi o prezenţă activă în viaţa politică italiană în ultimii 10 ani (Anexa, Tabelul 3).

Alianţa Naţională şi Mişcarea Socială-Flamura Tricoloră sunt formaţiuni politice care îşi au originea în Mişcarea Socială Italiană (MSI), considerat cel mai important partid de extremă dreapta din Europa postbelică până în anii '80. Mişcarea Socială Italiană a fost fondată în anul 1946 de către un grup de veterani fascişti şi a reprezentat un model organizatoric şi ideologic pentru formaţiunile de extremă dreapta din alte ţări europene. Iniţial, prezenţa sa în viaţa politică italiană a fost mai puţin importantă, dar constantă, acest lucru fiind reflectat de scorurile electorale realizate: numai 2% în 1948 şi, în medie, 5-7% în alegerile ulterioare de până în anii '80.

Evoluţia Mişcării Sociale Italiene a fost marcată de doi importanţi politicieni: Giorgio Almirante, secretar al partidului la începutul anilor '70, care a declarat că acceptă sistemul democratic, determinând obţinerea primului succes electoral important, de 8,7%, în anul 1972, şi, ulterior, Gianfranco Fini, preşedintele actual al Alianţei Naţionale. Sub influenţa acestora, Mişcarea Socială Italiană şi-a moderat discursul politic, caracterizat, totuşi, de autoritarism şi naţionalism, dar fără a avea o poziţie clar xenofobă. Credibilitatea Mişcării Sociale Italiene a sporit şi ca urmare a neimplicării sale în scandalurile de corupţie politică. Mai mult, discursul lui Gianfranco Fini, moderat şi calm, a reprezentat un fel de "certificat de autenticitate" a moderaţiei politice a partidului. 

Ca rezultat al acestor transformări, Mişcarea Socială Italiană a reuşit să se afirme politic în anii '90. La jumătatea anului 1993, partidul s-a lansat în campania electorală sub o nouă denumire Mişcarea Socială Italiană-Alianţa Naţională (MSI-AN), cu scopul de a recruta noi candidaţi independenţi din exteriorul MSI. Această manevră politică a avut ca efect obţinerea a peste 13% din voturi la alegerile din 1994 şi intrarea partidului Mişcarea Socială Italiană-Alianţa Naţională în coaliţia de guvernare, alături de Forza Italia şi Liga Nordului (în guvernul Berlusconi). Gianfranco Fini, cel puţin în planul declaraţiilor publice, a rupt legăturile cu fascismul. Mişcarea Socială Italiană-Alianţa Naţională, cunoscută ulterior sub denumirea de Alianţa Naţională, s-a consacrat ca partid al dreptei conservatoare, cu orientare socială, patriotică, cu o poziţie moderată în ceea ce priveşte imigraţia.

Aripa dură a Mişcării Sociale Italiene, condusă de Pino Rauti, a considerat evoluţia lui Gianfranco Fini ca o trădare, opunându-se transformării Mişcării Sociale Italiene în Alianţa Naţională. După confruntări intense, la Congresul de la Fiuggi din ianuarie 1995, Pino Rauti a fondat Mişcarea Socială-Flamura Tricoloră - o nouă grupare politică, fidelă continuatoare a Mişcării Sociale Italiene. Mişcarea Socială-Flamura Tricoloră a păstrat fascismul ca principalul său punct de referinţă politic, fiind considerată formaţiunea cu cele mai clare orientări de extremă dreapta din Italia. Sub conducerea lui Pino Rauti, mişcarea a participat la alegerile ulterioare, dar fără să obţină rezultate deosebite. Electoratul Mişcării Sociale-Flamura Tricoloră se concentrează în sudul Italiei, fiind în general constituit din reprezentanţi ai grupurilor marginalizate ale societăţii.

Referitor la Alianţa Naţională, se apreciază că aceasta s-a îndepărtat treptat, dar în mod discontinuu, de tradiţia Mişcării Sociale Italiene, în funcţie de conjunctura politică şi de diferitele scopuri electorale urmărite. În prezent, orientările politice ale Alianţei Naţionale sunt mult mai moderate în comparaţie cu cele ale celorlalte partide de extremă dreapta în probleme importante cum sunt: xenofobia, etnocentrismul şi autoritarismul. De asemenea, Alianţa Naţională refuză să coopereze cu alte partide de extremă dreapta din Parlamentul European (cum sunt Frontul Naţional din Franţa sau Partidul Libertăţii din Austria), încercând să se îndepărteze definitiv de extrema dreaptă şi de vechile concepţii politice ale Mişcării Sociale Italiene.

La alegerile legislative din mai 2001, în cadrul coaliţiei de centru-dreapta "Casa Libertăţilor" (împreună cu Forza Italia, Liga Nordului, creştin-democraţii şi socialiştii), Alianţa Naţională a obţinut un succes notabil: 12% din voturi. Acest lucru i-a permis intrarea în guvernul Berlusconi, patru dintre membrii săi deţinând portofolii ministeriale, iar Gianfranco Fini fiind desemnat vicepreşedinte al Consiliului de Miniştri.

Liga Nordului este un partid relativ nou apărut pe scena politică italiană, înfiinţat la începutul anilor '90 prin reunirea unor grupări etnoregionaliste din nordul Italiei (Liga Veneto şi Liga Lombarda), sub conducerea lui Umberto Bossi.

Liga Nordului s-a evidenţiat ca un partid "regionalist-populist" cu o ideologie politică ce este considerată foarte apropiată de extrema dreaptă datorită discursului antipolitic, tendinţelor separatiste, atitudinilor antisudiste şi antiimigraţie şi xenofobiei, manifestând însă o opoziţie radicală faţă de fascism. Distanţarea clară de platforma politică neofascistă precum şi participarea la alegeri în coaliţie cu Forza Italia şi Alianţa Naţională sunt argumente în favoarea ideii că Liga Nordului nu are caracteristicile unui partid clasic de extremă dreapta, liderii acestuia considerându-l chiar un partid de centru-dreapta. Sub influenţa lui Umberto Bossi, Liga Nordului şi-a modificat strategia politică şi orientările discursului în funcţie de oportunităţile de pe scena politică italiană, în vederea obţinerii succesului electoral. Electoratul acestui partid este mult mai concentrat în circumscripţiile rurale decât în cele urbane, fiind mai numeros în regiunea situată între câmpia Padaniei şi Alpi.

Ca urmare a rezultatelor obţinute în alegerile din 2001 (3,9 % din voturi), Liga Nordului face parte din coaliţia actuală de guvernare în Italia, Umberto Bossi ocupând un portofoliu ministerial.

4. BELGIA

Cel mai important partid de extremă dreapta din Belgia este Blocul Flamand (VB - Vlaams Blok), cu o prezenţă extrem de activă în Flandra. Blocul Flamand a fost înfiinţat în anul 1978 de către Karl Dillen, care fusese până atunci membru al Uniunii Populare Naţionaliste Flamande (Volksunie), ca o mişcare politică de orientare radicală care obiecta asupra pactului de la Egmont (1997) - prin care s-a stabilit forma de astăzi a Belgiei federale cu trei regiuni: Valonia, Bruxelles şi Flandra. Revendicarea sa principală este independenţa Flandrei. Cu o structură puternic centralizată, în cadrul căreia Comitetul executiv şi conducerea sunt numite, Blocul Flamand a cunoscut o ascensiune politică continuă, reflectată, de altfel, de rezultatele din ce în ce mai bune obţinute în alegeri (Anexa, Tabelul 4). Karl Dillen a fost conducătorul partidului până în anul 1996, când l-a numit ca succesor al său pe Frank Vanhecke, actualul preşedinte.

Primul succes electoral semnificativ al Blocului Flamand a fost obţinut la alegerile legislative din anul 1991 - 10,4% din voturi în Flandra. De atunci, susţinerea sa electorală în Flandra a crescut constant, astfel încât, la alegerile legislative din anul 1999, Blocul Flamand a obţinut 15,4% din voturi, devenind al treilea partid al regiunii şi primul la Anvers şi Mechelen. La alegerile pentru Parlamentul European din acelaşi an, partidul a întrunit 14,8% din voturile exprimate.

În prezent, Blocul Flamand dispune de 22 deputaţi în Parlamentul din Flandra, 4 deputaţi în Parlamentul regiunii Bruxelles, 5 deputaţi în Camera Deputaţilor a Belgiei şi 6 senatori.

Programul politic al Blocului Flamand cuprinde ca teme principale:

· Dreptul populaţiei flamande la autodeterminare şi constituirea unui stat flamand independent.

În cadrul acestei teme se susţine că Flandra trebuie să devină un stat independent cu capitala la Bruxelles, iar utilizarea limbii franceze în administraţia publică nu trebuie să mai fie predominantă. Blocul Flamand consideră că facilităţile administrative de limbă franceză din Flandra depăşesc pe cele de limbă olandeză din Valonia şi evidenţiază faptul că în şcolile din Valonia nu se predă limba olandeză ca a doua limbă, în timp ce în şcolile flamande, franceza este învăţată ca a doua limbă.

· Limitarea fenomenului imigraţiei

Blocul Flamand consideră că "poporul şi cultura flamandă" sunt ameninţate de creşterea imigraţiei legale şi ilegale, acompaniată de declinul natalităţii flamande. Pentru rezolvarea acestei probleme, partidul propune o politică antiimigraţie intransigentă, susţinând: oprirea imediată a noii imigraţii (inclusiv a celei generate de reunificarea familiilor), expulzarea imigranţilor ilegali şi a străinilor care au comis infracţiuni, expulzarea cetăţenilor străini şomeri după trei luni de şomaj, consolidarea legislaţiei referitoare la azil şi expulzarea imediată a refugiaţilor ale căror cereri de azil nu au fost admise şi renunţarea la acordarea automată a cetăţeniei celor născuţi pe teritoriul Belgiei din părinţi străini.

Suplimentar măsurilor destinate diminuării numărului de imigranţi din Flandra, Blocul Flamand susţine şi reducerea drepturilor şi privilegiilor acordate acestora: crearea de sisteme de sănătate şi asigurări sociale separate pentru străini, reducerea alocaţiilor pentru familiile de imigranţi.

Mai mult, Blocul Flamand consideră că "fundamentalismul islamic este o ameninţare pentru societatea flamandă" şi militează pentru reducerea numărului de moschei şi interzicerea "organizaţiilor fundamentaliste".

· Asigurarea dreptului la securitate 

Principalele aspecte abordate de Blocul Flamand în cadrul acestei teme sunt combaterea criminalităţii şi a traficului de droguri. Asigurarea securităţii este corelată cu politica antiimigraţie promovată de Blocul Flamand, fenomenul imigraţiei fiind considerat o ameninţare pentru siguranţa cetăţenilor belgieni. 

Structura electoratului Blocului Flamand nu s-a schimbat mult în anii '90. Rasismul, politica antiimigraţie şi discursul naţionalist sunt motivaţiile pentru care partidul a beneficiat de susţinerea unui electorat din ce în ce mai numeros, reprezentat în special de cei cu un nivel scăzut de educaţie şi de trai (muncitori, foşti membri de sindicat, meseriaşi etc.).

5. OLANDA

Cu numai trei luni înainte de alegerile legislative din 15 mai 2002, pe scena politică din Olanda a apărut un nou partid, considerat ca fiind de extremă dreapta, denumit "Lista lui Pim Fortuyn" (LPF).

Sub conducerea lui Pim Fortuyn (profesor de sociologie şi homosexual declarat), noul partid s-a lansat în campania electorală cu un program politic complex, cu caracteristici de dreapta populiste, care abordează numeroase teme de interes pentru alegătorii olandezi, de la sănătate şi sistem de învăţământ, până la imigraţie, securitate şi ordine publică sau politică externă. Deşi Pim Fortuyn a respins apropierea de partidele de extremă dreapta din celelalte ţări europene, programul partidului său cu privire la imigraţie cuprinde aspecte care se încadrează din punct de vedere ideologic în extremismul de dreapta.

În campania electorală, stoparea imigraţiei a devenit obiectivul principal al politicii promovate de Pim Fortuyn, pentru realizarea căruia a propus:

· închiderea completă a frontierelor olandeze pentru toţi imigranţii şi refugiaţii politici;

· renunţarea la dreptul de azil;

· denunţarea acordurilor Schengen privind libera circulaţie a persoanelor şi a Convenţiei Naţiunilor Unite asupra refugiaţilor politici.

Discursul antiimigraţie al lui Pim Fortuyn s-a evidenţiat prin accentele sale islamofobe. Fără a fi rasist, Pim Fortuyn a adoptat o poziţie critică faţă de cultura islamică, din cauza unor aspecte "retrograde", precum cele privind drepturile femeilor şi ale homosexualilor. Pim Fortuyn a declarat că se teme de o eventuală "contaminare" în cadrul unei societăţi tolerante şi ultraliberale, aşa cum este cea olandeză.

Primul semnal referitor la popularitatea discursului lui Pim Fortuyn în rândul electoratului olandez a fost dat când formaţiunea politică condusă de el a obţinut 1/3 din voturile exprimate în alegerile municipale din Rotterdam, din martie 2002.

La 7 mai 2002, Pim Fortuyn a fost victima unui asasinat politic, eveniment care a produs un adevărat şoc emoţional, atât în Olanda, cât şi în restul Europei, şi care ar putea motiva succesul electoral surprinzător înregistrat în alegerile legislative din 15 mai. Partidul "Lista lui Pim Fortuyn" a fost votat de 17% dintre alegătorii olandezi participanţi la scrutin, situându-se pe locul doi în ierarhia formaţiunilor politice învingătoare în aceste alegeri, după Partidul Creştin-Democrat. În conformitate cu rezultatul obţinut, partidului îi revin, în prezent, 26 de locuri în Camera inferioară a Parlamentului Olandei.

6. DANEMARCA

Pe scena politică actuală din Danemarca activează două partide de extremă dreapta: Partidul Progresului (FP - Fremskridtpartiet) şi Partidul Poporului Danez (DF - Dansk Folkeparti)

Partidul Progresului a fost înfiinţat în anul 1972 de către Morgens Glistrup, ca un partid antifiscal şi care reacţiona împotriva stagnării relative, la acea dată, a prosperităţii economice şi împotriva pătrunderii străinilor, prin imigraţie şi prin solicitarea acordării statutului de refugiat, în societatea daneză, care era, în mod tradiţional, foarte omogenă în plan etnic şi religios. Mişcările protestatare antifiscale s-au transformat, în timp, în activităţi populiste cu accente xenofobe.

Conform programului său politic actual, Partidul Progresului militează pentru libertatea individuală, eliminarea impozitului pe venit, reducerea birocraţiei de tip administrativ şi modificarea legislaţiei, astfel încât influenţa Statului să fie cât mai limitată, iar societatea daneză să funcţioneze liber, fără constrângeri şi imixtiuni statale.

Partidul Progresului manifestă, de asemenea, o opoziţie deschisă faţă de actualele structuri comunitare, considerând că Tratatul de la Maastricht a fost un pas înapoi pentru Europa în sensul transformării Uniunii Europene într-un organism suprastatal centralizat. Partidul nu propune ieşirea Danemarcei din Uniunea Europeană, ci militează pentru revenirea Uniunii Europene la forma iniţială, aceea a unei organizaţii a liberului schimb, care să asigure un comerţ liber în întreaga Europă.

Deşi, în anii '70, Partidul Progresului a fost consolidat sub conducerea lui Morgens Glistrup, reuşind să obţină rezultate semnificative în alegeri, ulterior, această formaţiune politică a înregistrat o scădere accentuată de popularitate. Evoluţia partidului a fost puternic marcată în anii '80 de neînţelegerile dintre liderii acestuia, condamnarea lui Glistrup pentru evaziune fiscală şi preluarea conducerii de către Pia Kjaersgaard. Mai mult, după ispăşirea pedepsei, Glistrup a devenit din ce în ce mai extremist, fiind marginalizat în interiorul partidului şi apoi expulzat din Partidul Progresului (1990). La ultimele alegeri legislative (2001), Partidul Progresului a obţinut numai 0,6% din voturile exprimate, analiştii politici considerând că, în ciuda rezultatului slab, meritul pentru menţinerea partidului pe scena politică îi revine liderului actual al acestuia, Kirsten Jacobsen.

Declinul Partidului Progresului este ilustrat de rezultatele obţinute în alegerile legislative de-a lungul timpului (Anexa, Tabelul 5). Astfel, dacă, după alegerile legislative din 1973, această formaţiune politică a ocupat 28 de locuri în Parlamentul Danemarcei (Folketing), după alegerile din 1998 partidul nu a mai obţinut decât 4 locuri, iar după alegerile din 2001 şi-a pierdut reprezentarea parlamentară.

În anul 1995, datorită luptelor interne pentru putere, Pia Kjaersgaard a părăsit Partidul Progresului şi a format un nou partid, Partidul Poporului Danez. La început, Partidul Poporului Danez nu s-a distanţat din punct de vedere ideologic de Partidul Progresului. În ultimii ani, însă, ideologia sa a fost focalizată asupra problemelor legate de fenomenul imigraţiei, pe baza unui discurs naţionalist. Conform acesteia, Partidul Poporului Danez se opune transformării Danemarcei într-o societate multietnică, susţinând revizuirea în ansamblu a legislaţiei privind imigraţia, trimiterea refugiaţilor în ţările lor de origine şi expulzarea străinilor care au comis infracţiuni după executarea pedepselor, anularea dreptului de reîntregire a familiei şi restricţionarea acordării cetăţeniei daneze. În planul politicii externe, partidul are o atitudine clară împotriva Uniunii Europene şi a birocraţiei comunitare.

Prin discursul antiimigraţie, Partidul Poporului Danez şi-a atras un număr din ce în ce mai mare de alegători, acest lucru fiind reflectat de rezultatele electorale obţinute: 7,4% la alegerile din 1998 şi 12% la alegerile din 2001 (Anexa, Tabelul 6).

După alegerile legislative din noiembrie 2001, Partidul Poporului Danez, cu 22 de locuri ocupate în Folketing, a devenit al treilea partid politic ca importanţă din Danemarca şi susţine, fără să participe, coaliţia de dreapta aflată la guvernare.

7. GERMANIA

Cu toate că manifestările violente împotriva străinilor, refugiaţilor şi a celor care doresc azilul în Germania continuă să îngrijoreze, iar imigraţia este considerată o problemă majoră, importanţa mişcărilor politice de dreapta germane a scăzut mult în ultimii ani, comparativ cu situaţia de la începutul şi mijlocul anilor '90. În prezent, pe scena politică din Germania există trei partide considerate de extremă dreapta, care, deşi la ultimele alegeri din 1998 nu au obţinut numărul necesar de voturi care să le permită accesul în Bundestag, se bucură totuşi de o popularitate semnificativă la nivel regional, în anumite land-uri. Aceste partide sunt: Partidul Naţional Democrat (NPD – Nationaldemokratische Partei), Partidul "Republicanii" (REP - Die Republikaner) şi Uniunea Poporului German (DVU - Deutsches Volksunion).

Fondat în 1964, Partidul Naţional Democrat este cel mai vechi dintre acestea. Din multe puncte de vedere, Partidul Naţional Democrat este considerat un succesor al partidului nazist al lui Hitler. Programul politic iniţial al acestui partid era un amestec de antibolşevism, nazism, conservatorism şi chiar elemente catolice. Obiectivele sale principale erau unificarea Germaniei şi revizuirea frontierei cu Polonia. Spre deosebire de celelalte partide germane de dreapta, ideile neoliberale şi problemele privind fiscalitatea nu au figurat pe agenda Partidul Naţional Democrat.

La alegerile regionale (din land-uri), Partidul Naţional Democrat a reuşit să atragă, spre sfârşitul anilor '60, până la 10% din voturile electoratului. Cu toate acestea, în 1969, partidul nu a fost capabil să depăşească pragul electoral de 5% în alegerile generale şi, prin aceasta, şi-a pierdut reprezentarea parlamentară la nivel naţional. Această înfrângere a declanşat o serie de conflicte interne în rândul membrilor partidului şi a marcat începutul declinului său electoral. Partidul Naţional Democrat nu a mai reuşit să obţină, ulterior, reprezentare parlamentară în Bundestag.

În anii '70, această formaţiune politică a adoptat o poziţie radicală împotriva străinilor, iar caracterul său nazist s-a accentuat, dar nu s-a remarcat din punct de vedere electoral (la alegerile regionale, municipale şi naţionale a obţinut, în general, mai puţin de 1% din voturi).

Anii '90 s-au caracterizat printr-o revigorare considerată "stranie" a partidului: Partidul Naţional Democrat a încercat să atragă de partea sa "capetele rase" (skin heads) şi alte grupări violente de dreapta, în special în land-urile din estul Germaniei, transformându-se într-o organizaţie pentru luptătorii de stradă neonazişti. Ca urmare a acestei metamorfoze, la sfârşitul anului 2000, Guvernul Federal, Parlamentul şi Adunarea Guvernelor land-urilor au depus o cerere adresată Curţii Constituţionale Federale pentru declararea Partidului Naţional Democrat ca partid neconstituţional, ceea ce ar avea ca urmare interzicerea acestuia. Având în vedere istoria de aproape 40 de ani a partidului şi faptul că în Germania nu s-a mai recurs până acum la o astfel de măsură - considerată ca măsură ultimă -, luarea unei hotărâri în acest sens ar putea să dureze câţiva ani.

Comparativ cu Partidul Naţional Democrat, Partidul "Republicanii" este mult mai tânăr şi, de asemenea, mult mai moderat. A fost înfiinţat în anul 1983 de doi parlamentari foşti membri ai Uniunii Creştin-Democrate care nu au fost de acord cu poziţia moderată a CDU/CSU (Uniunea Creştin-Democrată/Uniunea Creştin-Socială din Bavaria) referitoare la Republica Democrată Germană. În 1986, Franz Schönhuber (fost prezentator de televiziune şi jurnalist, care şi-a pierdut locul de muncă după ce a publicat o carte laudativă despre SS) a devenit conducătorul “Republicanilor”, fiind liderul de necontestat al partidului în următorii 10 ani.

Prin discursurile publice, Schönhuber a evitat orice referiri la nazism şi a încercat să situeze Partidul “Republicanii” ca o alternativă de extremă dreaptă la Creştin-Democraţi. Imaginea acestei formaţiuni politice este aceea de partid care apără "statul bunăstării", dar doreşte ca doar nativii germani să beneficieze de avantajele oferite de acesta. Partidul se opune strict oricărei forme de imigraţie legală sau ilegală în Germania şi se vede pe sine ca un protector al culturii şi modului de viaţă german. De asemenea, susţine respectarea legii şi ordinii şi afirmă că majoritatea străinilor desfăşoară activităţi care contravin normelor societăţii germane. Mai mult, propaganda politică a partidului cuprinde şi idei rasiste şi antisemite.

Deşi la începutul anilor '90 “Republicanii” au obţinut o serie de succese electorale la alegerile regionale din unele land-uri, la nivel naţional nu au depăşit niciodată pragul electoral de 5%. La alegerile regionale din anul 2001, “Republicanii” au pierdut şi ultimele locuri în parlamentele land-urilor.

În anul 1995, Schönhuber a părăsit partidul, iar succesorul său, Rolf Schlierer, a încercat să se îndepărteze de alte grupări de extremă dreapta, refuzând să accepte constituirea unor alianţe politice în vederea succesului electoral. Conflictele interne între conducătorii partidului pe tema politicii de alianţe şi a tacticii care trebuie adoptate continuă şi în prezent, acestea explicând slabele rezultate electorale ale “Republicanilor”.

Cel de-al treilea partid de extremă dreapta din Germania este Uniunea Poporului German (DVU). Această formaţiune politică a fost dominată clar de fondatorul şi liderul său de necontestat, Gerhard Frey, publicist de dreapta, care s-a îmbogăţit publicând povestiri despre război, broşuri referitoare la "adevărul" despre lagărele de concentrare, ziare, casete video şi steaguri naziste. Uniunea Poporului German a fost înfiinţată de Gerhard Frey în anul 1971, iniţial ca un fel de club de marketing pentru publicaţiile sale şi, ulterior, în anul 1987, s-a transformat în partid politic. Structurile organizatorice ale acestei formaţiuni sunt greu separabile de afacerile lui Gerhard Frey, acestea constituind şi sursa finanţării partidului.

Din articolele şi ziarele lui Frey reiese că Uniunea Poporului German este un partid care declară că protejează interesele ameninţate ale germanilor, în general, şi ale muncitorilor şi micilor fermieri, în particular. Comparativ cu “Republicanii”, în discursurile, articolele şi publicaţiile Uniunii Poporului German se regăsesc mai multe idei rasiste şi referiri la trecutul nazist al Germaniei.

Uniunea Poporului German nu a participat la alegerile generale din 1990 şi 1994, dar s-a bucurat de o susţinere deloc neglijabilă în unele regiuni (obţinând aproximativ 6% din voturi în Bremen şi Schleswig-Holstein). Ulterior, la alegerile din 1997 din land-ul Hamburg, i-au lipsit doar 120 de voturi pentru a atinge pragul electoral de 5%, iar la alegerile din 1998 din land-ul Sachsen-Anhalt a obţinut aproape 13% din voturile exprimate. Rezultatul obţinut în land-ul Sachsen-Anhalt a fost considerat de analiştii politici o excepţie, prezenţa acestei formaţiuni pe scena politică a Germaniei fiind, de fapt, nesemnificativă.

 

  

III. ASPECTE RECENTE ALE EVOLUŢIEI PARTIDELOR DE EXTREMĂ DREAPTA EVIDENŢIATE DE ULTIMELE ALEGERI DESFĂŞURATE ÎN UNELE ŢĂRI EUROPENE

 

 

1. Respingerea mondializării şi demersul antieuropean

Surprinzătorul rezultat al primului tur al prezidenţialelor din Franţa, care l-a calificat în turul al doilea pe liderul extremei drepte, Jean-Marie Le Pen, alături de actualul preşedinte neogaullist, Jacques Chirac, în detrimentul premierului socialist, Lionel Jospin, a preocupat opinia publică şi politiologii europeni

Multe comentarii au subliniat că, timp de 30 de ani, două partide vechi (gaulliştii şi socialiştii) se confruntă, împărţindu-şi puterea. Aceste două forţe politice sunt însă uzate, epuizate, şi-au pierdut identitatea şi sunt încă incapabile să răspundă milioanelor de francezi tulburaţi de noile realităţi ale lumii contemporane, de faptul că vechile repere valorice, ideologice au dispărut. Seismul produs de "modernitatea" ce a impus mondializarea liberală, unificarea europeană, punerea în discuţie a suveranităţii naţionale, dispariţia francului, hegemonia SUA, multiculturalismul, criza statului-providenţă - toate acestea au produs traumatisme economice, sociale, culturale de mare amploare. Era industrială şi tehnologică a adus cu sine o insecuritate economică generală şi inegalităţi insurmontabile. Analistul politic Ignacio Ramouet consideră că în această lume nesigură cetăţenii se simt abandonaţi de guvernele lor. Pe terenul acestui tip de obscurantism şi al acestor temeri, au apărut "vechii magicieni" care au reuşit să cucerească electoratul. În Franţa, la 21 aprilie 2002, milioane de alegători au votat Frontul Naţional, dar este semnificativ că 30% din ei erau fără loc de muncă, 24% muncitori, 20% tineri şi 17% patroni.

Mulţi cercetători au corelat ascensiunea extremismului cu mondializarea de tip ultraliberal promovată de exigenţele construcţiei europene. Ancheta Eurobarometru din 1997 arăta că 69% din electoratul Frontului Naţional din Franţa, 46% din cel al Partidului Libertăţii din Austria şi 40,8% din cel al Vlaams Block din Belgia considerau că Europa este o alegere greşită. Aceeaşi dimensiune antieuropeană era prezentă şi în ţările scandinave şi Elveţia.

Analizele votului din 5 mai a.c. din Franţa, realizate de Centrul de Studii ale Vieţii Politice Franceze (CEVIPOF), au evidenţiat faptul că în nordul şi în estul Franţei neliniştile legate de mondializare au determinat votul în favoarea lui Jean-Marie Le Pen. Restructurarea industrială, respingerea construcţiei europene, disperarea socială şi politica regională discriminatorie sunt problemele care au determinat cetăţenii din aceste regiuni să voteze cu extrema dreaptă.

Harta electorală arată o ţară împărţită în două, nord-estul Franţei votând în proporţie de 16-29,64% cu partidele de extremă dreapta. S-a reafirmat astfel clivajul dintre estul şi vestul ţării, prezent încă de la alegerile din 1984, precum şi faptul că electoratul plasat la frontiere este mai înclinat să voteze extrema dreaptă.

Nonna Mayer - cercetător în cadrul Centrului de Studii ale Vieţii Politice Franceze - arăta că prezenţa străinilor a fost un catalizator al "votului Le Pen" la persoanele care au predispoziţii autoritare şi care au repere politice şi partizane stabile.

Acest fenomen se explică şi prin trecutul istoric al acestor regiuni marcate de invazii şi conflicte succesive, explică Jean-Claude Nemery, profesor de drept la Universitatea Reims. Conform opiniei sale, neliniştile cu rădăcini istorice legate de "posibilitatea invaziei" explică şi reţinerile faţă de construcţia europeană.

Ultimele analize ale datelor relevă faptul că "votul Le Pen" a persistat şi la ţăranii nemulţumiţi de politica agricolă a Uniunii Europene şi de lucrările întreprinse în ultimii ani, în vederea amenajării teritoriale. Faţada atlantică a Franţei a reuşit mai repede modernizarea economică şi industrializarea, în timp ce în est, amenajarea zonelor miniere a fost mai costisitoare şi, de aceea, mai lentă, observa Jean-Claude Etienne, preşedintele regiunii Champagne-Ardenne. În acelaşi timp, modernizarea a avut consecinţe traumatizante pentru populaţiile din aceste regiuni, mai ales pentru populaţia rurală.

Directorul Centrului de Studii ale Vieţii Politice Franceze, Pascal Perrineau, a evidenţiat că votul pentru Le Pen nu a suferit modificări majore, recuperând electoratul din 1990. Conform datelor, muncitorii au votat în proporţie de 22-33% pentru Le Pen, fiind astfel reprezentată lumea destructurată a sectorului terţial, a tinerilor fără viitor, fără diplomă. Discursul lui Le Pen a atras minerii, metalurgiştii, ţăranii şi o parte a pensionarilor.

Între 1995-2002, în Franţa, bastioanele extremei drepte au rămas aceleaşi, dar ea s-a extins în zonele rurale şi în sud-vest. În concluzie, se poate afirma că votul pentru Le Pen este un vot protestatar şi militant împotriva "unei lumi aflate în pericol" şi corespunde hărţii insecurităţii şi şomajului în Franţa.

 

2. Două concepţii asupra democraţiei reprezentative

Antoine Bevort, profesor de sociologie al Universităţii din Rouen, observa că actualele alegeri din Franţa şi Olanda au pus în evidenţă două concepţii diferite asupra democraţiei reprezentative. Asasinarea lui Pim Fortuyn, liderul formaţiunii de extremă dreapta din Olanda, urmată de succesul în alegeri al formaţiunii sale politice şi scorul electoral obţinut în alegeri de Jean Marie Le Pen, în alegerile prezidenţiale din Franţa, au repus în discuţie problema populismului promovat de ambele mişcări de extremă dreapta. Compararea retoricilor celor doi lideri politici pune în evidenţă temele lor comune: demascarea clasei politice, insecuritatea, politicile referitoare la imigraţie. Analiştii politici au considerat că liderul olandez nu poate fi acuzat de antisemitism şi nici de rasism, deşi a afirmat că "Olanda e plină", că "islamismul este o religie retrogradă".

Diferenţele îşi au originea în tradiţiile politice diferite ale celor două ţări, deşi ambii politicieni au criticat modul de funcţionare a sistemului politic, în fiecare ţară în parte.

În Franţa, analiştii politici susţin ideea întăririi puterii legislative, prin introducerea votului proporţional, în timp ce în Olanda se susţine alegerea primului ministru, a primarilor, precum şi ideea introducerii unui scrutin nominal pentru alegerea deputaţilor.

În Olanda, are loc, de asemenea, o amplă dezbatere referitoare la limitele "toleranţei de tip olandez" care a permis înfiinţarea unor şcoli religioase musulmane finanţate de stat, existenţa unei prese proprii şi timpi de antenă acordaţi în media. 

În Franţa, integrarea dificilă a imigranţilor, mai ales în domeniile educaţiei şi muncii, a pus în evidenţă limitele şi eşecurile guvernărilor succesive. Cele trei valuri ale imigraţiei în Franţa (1880, 1930, 1980) au fost în legătură directă cu starea economică a Franţei. În perioada de bunăstare, statul a permis imigrarea în masă, datorită nevoii de forţă de muncă, iar în etapele de recesiune imigraţia a fost limitată. Modelul francez de integrare a străinilor a suferit aceste influenţe, actualmente el manifestând simptomele unei crize profunde. Participarea la viaţa politică, măsurile de protecţie socială aplicate francezilor şi străinilor sunt probleme încă nerezolvate. Legislaţia republicană referitoare la naţionalitate a repus în discuţie problema statutului "noilor veniţi". Aceste probleme, nerezolvate şi nediscutate în mod sincer, au deschis breşa intens folosită de mişcările extremiste, în numele "interesului naţional".

În ambele cazuri, şi în Franţa şi în Olanda, s-a pus problema modului în care guvernanţii abordează problemele cetăţenilor din ţările respective şi a evidenţiat faptul că acest electorat poate reacţiona în mod imprevizibil.

O cercetare recentă asupra situaţiei politice din Franţa şi Olanda arată că cele două modele socio-politice prezintă aceeaşi criză: Olanda, caracterizată de o societate civilă puternică, acordă atenţie relativă acţiunii politice, în timp ce Franţa, structurată în jurul unui stat puternic, pune în planul al doilea societatea civilă. În ambele cazuri, criza a afectat punctele de sprijin fundamentale ale acestor modele: în Franţa, elementul societal a dereglat mecanismul politic, în timp ce în Olanda, politicul a afectat mecanismele de integrare ale societăţii.

Această criză a celor două modele socio-politice a fost din plin exploatată de formaţiunile de extremă dreapta şi impune o regândire a raportului dintre politic şi societatea civilă europeană.

 

3. Afirmarea unui neopopulism european

Politologii observă că populismul revine în Europa prin intermediul recentelor alegeri care s-au desfăşurat în diferite ţări europene, exprimând realităţi diverse şi neliniştitoare. Populismul modern, apărut la mijlocul secolului al XIX-lea, a reînviat, în prezent, în Europa, prin succesul lui Jean-Marie Le Pen la alegerile prezidenţiale din Franţa, ca şi prin plasarea pe locul al doilea a formaţiunii politice a lui Pim Fortuyn, în Olanda.

Analiştii afirmă că "populismul este un concept vag, care permite acoperirea unor tendinţe politice foarte diverse (de la mişcări împotriva fiscalităţii crescute, la separatismul Ligii Nordului etc.).

Analistul Guy Hermet, în recenta sa lucrare "Populismul în lume", scrie chiar despre existenţa a cinci tipuri de populism modern (fiscal, reacţionar, naţional, separatist şi mediatic). Se observă că există la "neopopuliştii europeni" constante comune - prezenţa celor trei forme de "popor": poporul-naţiune, poporul-plebe, poporul-etnie. Aceste trei sensuri date noţiunii de popor au permis promovarea xenofobiei, urii "celor slabi" împotriva celor bogaţi, practica excluderii unor grupuri sociale în numele unei superiorităţi rasiale.

Succesul electoral al partidelor populiste, alianţele lor conservatoare în vederea participării la guvernare (ca în Austria, Italia, Olanda) reprezintă simptomele unei crize de identitate şi instituţionale a sistemelor politice occidentale.

Analiştii consideră că fără o ideologie foarte amplu elaborată şi fără un aparat paramilitar adiacent, mişcările populiste actuale se deosebesc de fascism şi de extrema dreaptă tradiţională. Ele sunt efectul carenţelor democraţiei reprezentative, incapabile să exprime şi să răspundă preocupărilor cetăţenilor şi sentimentelor acestora.

Din perspectiva analizei discursului de tip populist, mişcările populiste capabile "să capteze tot" au făcut promisiuni diferitelor grupuri sociale, exploatând aceste temeri, exprimate sau latente, provocate de mondializare, euro, extinderea Uniunii Europene, deschiderea frontierelor, şomaj, reducerea protecţiei sociale etc. Numitorul comun al acestor sentimente este teama de viitor, apărută o dată cu marile schimbări sociale şi politice ale noului mileniu.

O altă caracteristică a acestor mişcări populiste este atitudinea lor antieuropeană, însoţită de ceea ce analiştii au numit "un populism mediatic", ca în cazul Italiei.

Analiştii au observat că mult mai complex decât un populism politic, populismul actual este o combinaţie a mai multor elemente ale unor ideologii diverse şi acoperă un spaţiu social heterogen.

Ambiguitatea termenului, care exprimă în mare parte succesul lui, a început să preocupe analiştii fenomenului, care subliniază "cameleonismul său oportunist" ce permite fabricarea unor programe diferite şi schimbătoare.

Populismul nu poate fi înţeles, însă, decât prin raportarea la democraţie, la "conducerea poporului de către popor, pentru popor", cum o definea A.Lincoln. Democraţia modernă se exercită astăzi, însă, prin intermediul unei elite politice. Conform opiniei analiştilor, distanţa dintre aceşti doi piloni ai democraţiei - poporul şi instituţiile politice - s-a mărit considerabil.

Se apreciază că spaţiul deciziei şi dezbaterii democratice la nivelul cetăţenilor s-a redus în mod considerabil, iar elitele politice par neputincioase în faţa marilor schimbări aduse de globalizare, de jocul pieţii mondiale. Populismul s-a instalat în această falie şi a promis să redea poporului puterea, eliminând clasa politică neputincioasă şi coruptă, indiferentă la nevoile poporului, dar şi pe "străinii" veniţi să profite, "cei care nu fac parte din popor".

Comentatorii politici au subliniat că succesul populismului, la ultimele alegeri, se explică prin această capacitate de denunţare, de exprimare a ceea ce "nu se spune", printr-un radicalism verbal deosebit, specific discuţiilor din microgrupurile sociale. Ostilitatea faţă de autoritate, faţă de instituţiile de orice fel a permis cucerirea electoratului tânăr chemat sub cupola "fronturilor populare", a "ligilor", "mişcărilor populare". Lideri charismatici au exprimat aceste aspiraţii populare. Populismul nefiind o ideologie, un program sau un partid, exprimă, aşadar, carenţele sistemelor democratice, decalajul dintre oferta politică şi cererea populară şi, deci, dificultăţile "reprezentativităţii democratice". Populismul devine periculos atunci când el este "captat" de ideologii fasciste sau comuniste, de excludere a unor grupuri sociale şi, de aceea, este nevoie ca sistemele democratice să se adapteze rapid noilor cerinţe, pentru a le da ele un răspuns - observa Yves Mény, preşedinte al Institutului universitar european din Florenţa.

Ascensiunea populismului creează dificultăţi procesului construcţiei europene şi, mai ales, extinderii Uniunii Europene. Socialistul francez Pierre Moscovici afirma că populismul manifestat în actualele alegeri din Franţa pune probleme pentru extindere şi că aceasta necesită "multă pedagogie şi sinceritate în abordarea unor probleme delicate ca aceea a imigraţiei". 

Analiştii şi oamenii politici europeni consideră că dezbaterile Convenţiei europeane vor trebui să ţină cont de riscurile construirii unei Europe tehnocrate şi îndepărtate de cetăţenii ei, cu mari efecte asupra sensibilităţii diferitelor popoare din Europa.

Comisarul pentru Drepturile Omului al Consiliului Europei, Alvaro Gil Roblés, afirma că "amploarea fenomenului extremist în democraţiile europene reflectă o Europă care ar putea deveni mai puţin solidară şi care pare nepregătită pentru construcţia unei Europe unite, o Europă în care bogaţii devin mai bogaţi şi săracii mai săraci". Respectul mutual, egalitatea şanselor vor deveni un principiu esenţial pentru Europa - a mai subliniat el - atrăgând atenţia că trebuie depuse eforturi concrete pentru a pune aceste principii în practică. Proiectul Europei viitorului este un proiect politic care este încă în confruntare cu trecutul, cu un tip de naţionalism agresiv, cu intoleranţa, o confruntare care trebuie abordată cu multă seriozitate de către oamenii politici şi societatea civilă europeană.

 

 

ANEXA

 

 Tabelul 1

FRANŢA – Rezultatele electorale ale formaţiunilor de extremă dreapta (FN şi MNR) în perioada 1983-2002

	ANUL
	TIPUL ALEGERILOR
	%
	OBSERVAŢII

	1983
	municipale - Dreux
	16,7
	 

	1984
	europene
	11,4
	 

	1986
	legislative
	9,8
	 

	1986
	regionale
	9,6
	 

	1988
	prezidenţiale
	14,4
	primul tur, Le Pen

	1988
	legislative
	9,7
	 

	1989
	municipale
	2,1
	 

	1989
	europene
	11,7
	 

	1989
	legislative - Dreux
	61,3
	 

	1992
	regionale
	13,6
	 

	1993
	legislative
	12,4
	 

	1994
	cantonale
	10,3
	 

	1994
	europene
	10,5
	 

	1995
	prezidenţiale
	15,0
	primul tur, Le Pen

	1995
	municipale
	14,2
	 

	1997
	legislative
	15,1
	 

	1998
	regionale
	15,1
	 

	1999
	europene
	9,1
	FN - 5,8% MNR - 3,3%

	2001
	cantonale
	10,2
	FN - 7,1% MNR - 3,1%

	2001
	municipale
	-
	FN - 12,2% MNR - 11,3%

	2002
	prezidenţiale
	16,86
	primul tur, Le Pen


 

Tabelul 2

AUSTRIA – Rezultatele electorale ale Partidului Libertăţii (FPÖ) în perioada 1983-2002

	Anul
	Tipul alegerilor
	FPÖ - %

	1986
	federale
	9,7

	1987
	municipale - Viena
	9,7

	1990
	federale
	16,6

	1991
	municipale - Viena
	22,5

	1994
	federale
	22,5

	1995
	locale - Styria
	17,0

	1995 (decembrie)
	federale
	21,9

	1996 (octombrie)
	municipale - Viena
	27,9

	1996 (octombrie)
	europene 
	27,6

	1999 (martie)
	locale - Carinthia
	42,7

	1999 (iunie)
	europene 
	23,5

	1999 (octombrie)
	federale
	26,9

	2000 (octombrie)
	locale - Styria
	12,4

	2001 (martie)
	municipale - Viena
	20,3


 

 

Tabelul 3

ITALIA - Rezultatele electorale ale formaţiunilor politice de extremă dreapta (MSI-AN/AN, LN şi MS-FT) în perioada 1993-2002

	ANUL
	TIPUL ALEGERILOR
	MSI-AN/AN %
	LN 

%
	MS-FT

%

	1993
	municipale
	18,4
	7,3
	-

	1994
	legislative
	13,5
	8,4
	-

	1994
	europene
	12,5
	6,6
	-

	1995
	regionale
	14,4
	6,4
	0,4

	1996
	legislative
	15,7
	10,1
	0,9

	1997
	municipale
	12,3
	17,6
	2,0

	1999
	europene
	10,3
	4,5
	5,0

	2000
	regionale
	12,9
	5,0
	0,3

	2001
	legislative
	12,0
	3,9
	1,0


 

 

Tabelul 4

BELGIA - Rezultatele electorale ale Blocului Flamand (VB) în perioada 1978 – 1999

	ANUL
	TIPUL ALEGERILOR
	VB-% (ÎN FLANDRA)

	1978
	legislative
	1,8

	1981
	legislative
	1,5

	1984
	europene
	1,3

	1985
	legislative
	1,9

	1987
	legislative
	3,0

	1989
	europene
	6,6

	1991
	legislative
	10,4

	1994
	legislative
	12,3

	1995
	europene
	12,6

	1999
	legislative
	15,4

	1999
	europene
	14,8


 

 

 

Tabelul 5

DANEMARCA - Rezultatele electorale ale Partidului Progresului (FP) în perioada 1973 – 2001 

	Alegeri legislative
	1973
	1975
	1977
	1979
	1981
	1984
	1987
	1990
	1994
	1998
	2001

	FP - %
	15,9
	13,6
	14,6
	11,0
	8,9
	3,6
	4,8
	6,4
	6,4
	2,4
	0,6

	Nr. locuri -Folketing
	28
	24
	26
	20
	16
	6
	9
	16
	11
	4
	-


 

 

 

Tabelul 6

DANEMARCA - Rezultatele electorale ale Partidului Poporului Danez (DF) în perioada 1998 - 2001

	ANUL 
	TIPUL ALEGERILOR
	DF - %
	NUMĂR LOCURI

	1998
	legislative
	7,4
	13 (Folketing)

	1999
	europene
	-
	1 (Parlamentul European)

	2001
	legislative
	12,0
	22 (Folketing)

